**Illegális a műanyagot és bambuszt együttesen tartalmazó termékek forgalmazása**

**A Nemzeti Élelmiszerlánc-biztonsági Hivatal (Nébih) felhívja a forgalmazók figyelmét, hogy az Európai Unió tagállamaiban tilos azoknak az élelmiszerekkel érintkező termékeknek a forgalmazása, amelyeket műanyag és bambusz alapanyagok együttes használatával állítanak elő. A Nébih a következő negyedévig türelmi időt biztosít a forgalmazóknak, hogy kivonják az ilyen termékeket a forgalomból, azt követően azonban fokozottan ellenőrzi és szankcionálja illegális árusításukat.**

Az utóbbi években egyre több olyan élelmiszerrel érintkező tárgyat forgalmaznak, amelyek műanyagból (általában melaminból), valamint bambusz vagy más „természetes alapú” anyag hozzáadásával készülnek. E körben találhatunk például merőkanalakat, evőeszközöket, tányérokat, hordozható poharakat. Az élelmiszerek és takarmányok gyorsriasztási rendszerében (RASFF) szinte mindennaposak a hozzájuk kapcsolódó bejelentések és hatósági intézkedések, hiszen a melamin és a formaldehid együttes kioldódása sok esetben jelentősen meghaladja a jogszabályban előírt határértéket.

A műanyag alkotóelemhez engedélyezetten hozzáadható anyagokról (ideértve az adalékanyagokat is) külön uniós jegyzék van. A bambusz azonban, több más növényi alapanyaghoz hasonlóan, ezen a listán nem szerepel. Épp ezért minden, műanyag és „nem listás” (növényi) összetevő keverékéből álló termék – az összetevők arányától függetlenül – jelenleg is illegálisan van a piacon.

A Nébih felhívja a magyarországi forgalmazók figyelmét, hogy az előírások betartása érdekében a kritikus termékeket haladéktalanul vonják ki a piacról! Ennek végrehajtására a hivatal a következő negyedévig türelmi időt biztosít, azt követően azonban kiemelten ellenőrzi majd a tiltott termékek piaci jelenlétét, valamint a jogsértő forgalmazókkal szemben eljárást indít.

A rendelkezés az Európai Unió teljes területén kötelező érvényű, tehát a forgalmazást Magyarországon és minden más uniós tagállamban is be kell szüntetni.

Sajtóközleményünk elérhető a Nébih honlapján is:

<https://portal.nebih.gov.hu/-/illegalis-a-muanyagot-es-bambuszt-egyuttesen-tartalmazo-termekek-forgalmazasa>

***Kapcsolódó anyagok:***

*Az Európai Bizottság vonatkozó közleménye az alábbi weboldalon tekinthető meg:*

<https://ec.europa.eu/food/sites/food/files/safety/docs/cs_fcm_meeting-ind_20200623.pdf>

*A bambusz anyag engedélyezése az Európai Unió Bizottságánál kérelmezhető:* <https://ec.europa.eu/food/safety/chemical_safety/food_contact_materials/authorisations_en>

***Kapcsolódó jogszabály:***

*Az élelmiszerekkel rendeltetésszerűen érintkezésbe kerülő műanyagokról és műanyag tárgyakról szóló 10/2011/EU bizottsági rendelet*

2021. január 20.

Nemzeti Élelmiszerlánc-biztonsági Hivatal